CELEX: 62015TN0569
Language: el
Date: 2015-09-25 00:00:00
Title: Υπόθεση T-569/15: Προσφυγή της 25ης Σεπτεμβρίου 2015 — Fondazione Casamica κατά Επιτροπής και EASME

30.11.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 398/69
            
         Προσφυγή της 25ης Σεπτεμβρίου 2015 — Fondazione Casamica κατά Επιτροπής και EASME
   (Υπόθεση T-569/15)
   (2015/C 398/83)
   Γλώσσα διαδικασίας: η ιταλική
   
      Διάδικοι
   
   
      Προσφεύγουσα: Fondazione Casamica (Σαλέρνο, Ιταλία) (εκπρόσωπος: M. Lamberti, δικηγόρος)
   
      Καθών: Εκτελεστικός Οργανισμός για τις Μικρομεσαίες Επιχειρήσεις (EASME), Ευρωπαϊκή Επιτροπή
   
      Αιτήματα
   
   Η προσφεύγουσα ζητεί από το Γενικό Δικαστήριο:
   
               —
            
            
               να ακυρώσει την προσβαλλόμενη πράξη «Αποτελέσματα της αξιολογήσεως — Μη επιλέξιμη πρόταση. Πρόταση: A4A, 699442 — Απόφαση Ares (2015)3187639», που κοινοποιήθηκε στις 29 Ιουλίου 2015 και εκδόθηκε από την Ευρωπαϊκή Επιτροπή, Εκτελεστικός Οργανισμός για τις Μικρομεσαίες Επιχειρήσεις (EASME), ως παράνομη για τους λόγους που επισημαίνονται·
            
         
               —
            
            
               να κρίνει επιλέξιμη την πρόταση συμμετοχής με αριθμό A4A, 699442, αρκτικόλεξο: A4A, τίτλο: Archeology 4 All και να δεχθεί τη συμμετοχή στον διαγωνισμό της προσφεύγουσας και των εταίρων της στην κοινοπραξία που συστάθηκε προς τούτο.
            
         
      Λόγοι και κύρια επιχειρήματα
   
   Ο διαγωνισμός τον οποίο αφορά η υπό κρίση προσφυγή έχει ως σκοπό τη δημιουργία, τον σχεδιασμό και την ανάπτυξη ενός προτύπου προσβάσιμου τουρισμού το οποίο, εντοπίζοντας τις δυσκολίες που σχετίζονται με την αναπηρία των τουριστών, τις υπερβαίνει μέσω ενός πρωτοτύπου το οποίο συνιστά λύση που μπορεί να εφαρμοστεί και να χρησιμοποιηθεί σε κάθε χώρο πολιτιστικού και αρχαιολογικού ενδιαφέροντος.
   Οι προϋποθέσεις για την υποβολή προτάσεως σχετικής με το έργο περιελάμβαναν, εκτός από εξειδικευμένη και μακροχρόνια πείρα στον συγκεκριμένο τομέα και τη συμμετοχή νομικού προσώπου έχοντος στενούς δεσμούς με τους σκοπούς της προτάσεως, την παρουσία δημόσιας αρχής, εθνικής, περιφερειακής ή τοπικής.
   Προς στήριξη της προσφυγής της, η προσφεύγουσα προβάλλει δύο λόγους.
   
               1.
            
            
               Επί του πρώτου λόγου, σχετικά με το παραδεκτό της προτάσεως.
               
                           —
                        
                        
                           Η Εφορεία Αρχαιοτήτων της Καμπανίας (Soprintendenza Archeologia della Campania) είναι φορέας αναγνωρισμένος ως δημόσια αρχή, με την ιδιότητα του περιφερειακού εκτελεστικού γραφείου (Ufficio Dirigenziale Periferico) του Υπουργείου Πολιτισμού και Τουρισμού (Ministero dei Beni e delle Attività Culturali e del Turismo).
                        
                     
         
               2.
            
            
               Επί του δευτέρου λόγου, σχετικά με τη νομική φύση της Soprintendenza ως εταίρου.
               
                           —
                        
                        
                           Κατά τη διάρθρωση των γενικών διευθύνσεων του υπουργείου, την οποία προβλέπει το αριθ. 171 διάταγμα του προέδρου του υπουργικού συμβουλίου, οι εφορείες αρχαιοτήτων συνιστούν τοπικές διευθύνσεις των οποίων η φύση, η νομική μορφή και η λειτουργία απορρέουν και καθορίζονται από την εγγενή νομική και διοικητική διάρθρωση του ιδίου του υπουργείου, δεν λειτουργούν ως εντεταλμένες του υπουργείου και δεν μπορεί να θεωρηθούν οντότητες που ενεργούν ως εντεταλμένες διοικητικής αρχής.